देश के शेयर बाजार बुधवार को भी सुबह सपाट कारोबार करते देखे गए. सुबह 9.20 बजे 50 शेयरों वाला निफ्टी 6 अंक नीचे 10762 पर कारोबार कर रहा था जबकि 30 शेयरों वाला सेंसेक्स 2 अंक नीचे 35487 पर कारोबार कर रहा था. यानि सुबह के कारोबार में दोनों ही बाजार लाल निशान के साथ खुले.
सुबह के कारोबार में आज सिपला, सनफार्मा, इंफी, एचसीएल टेक और टेक महिंद्रा के शेयर अच्छा कारोबार कर रहे थे. वहीं बीपीसीएल के शेयर 3 प्रतिशत से ज्यादा गिर गए. एचपी , आईओसी, एनटीपीसी, जी के शेयरों में गिरावट देखने को मिली है.
बता दें कि बंबई शेयर बाजार का सेंसेक्स मंगलवार को उतार-चढ़ाव भरे कारोबार में लगभग सोमवार के स्तर पर रहा था. गुरुवार को जून श्रृंखला के डेरिवेटिव्स अनुबंधों के निपटान की वजह से निवेशकों ने आखरी दौर में मुनाफा काटा, जिससे बाजार ने शुरुआती लाभ गंवा दिया था. चीन, यूरोपीय संघ और भारत के साथ अमेरिका का व्यापार विवाद बढ़ने के बीच वैश्विक बाजरों से संकेतक मिले-जुले रहे थे. बंबई शेयर बाजार का 30 शेयरों वाला सेंसेक्स कारोबार के दौरान एक समय 145 अंक तक चढ़ गया था पर आखिरी आधे घंटे में यह लगभग पूरा शुरूआती लाभ गंवा बैठा था. अंत में सेंसेक्स 19.69 अंक या 0.06 प्रतिशत की नाम मात्र की बढ़त के साथ 35,490.04 अंक पर बंद हुआ था.
नेशनल स्टॉक एक्सचेंज का निफ्टी भी 6.70 अंक या 0.06 प्रतिशत के नाम मात्र के सुधार के साथ 10,769.15 अंक पर बंद हुआ था. कारोबार के दौरान यह 10,805.25 से 10,732.55 अंक के दायरे में रहा था. इस बीच, शेयर बाजारों के अस्थायी आंकड़ों के अनुसार विदेशी पोर्टफोलियो निवेशकों ने मंगलवार को शुद्ध रूप से 198.68 करोड़ रुपये के शेयर खरीदे थे. वहीं घरेलू संस्थागत निवेशकों ने 86.22 करोड़ रुपये के शेयर बेचे थे.
जियोजीत फाइनेंशियल सर्विसेज के शोध प्रमुख विनोद नायर ने कहा , ‘‘बाजार सीमित दायरे में ऊपर नीचे हुआ. वैश्विक व्यापार में तनाव की वजह से मिडकैप और स्मॉलकैप का प्रदर्शन कमजोर रहा. ’’ उन्होंने कहा कि एफएंडओ निपटाने से पहले निवेशक प्रत्येक मौके पर मुनाफा काट रहे हैं. विदेशी कोषों की निकासी से रुपया कमजोर हुआ. कच्चे तेल के दाम नीचे आए , जिससे घरेलू मुद्रास्फीति के मोर्चे पर कुछ राहत मिल सकती है. सेंसेक्स की कंपनियों में कोल इंडिया का शेयर सबसे अधिक 2.10 प्रतिशत चढ़ा. टीसीएस में 1.77 प्रतिशत का लाभ रहा. अन्य कंपनियों में मारुति सुजुकी 1.68 प्रतिशत , एशियन पेंट्स 1.57 प्रतिशत , भारती एयरटेल 1.34 प्रतिशत , एचडीएफसी 1.04 प्रतिशत , ओएनजीसी 0.86 प्रतिशत , इंडसइंड बैंक 0.83 प्रतिशत तथा अडाणी पोर्ट्स 0.66 प्रतिशत के लाभ में रहा.
वहीं दूसरी ओर टाटा मोटर्स के शेयर में आज 4.31 प्रतिशत की और गिरावट आई. रिलायंस इंडस्ट्रीज में 2.48 प्रतिशत का नुकसान रहा. पावरग्रिड , टाटा स्टील , महिंद्रा एंड महिंद्रा , हीरो मोटोकार्प , आईसीआईसीआई बैंक , एसबीआई , एक्सिस बैंक और विप्रो में भी गिरावट आई. स्मॉलकैप में 0.59 प्रतिशत तथा मिडकैप में 0.33 प्रतिशत का नुकसान रहा था. एशियाई बाजारों में जापान का निक्की 0.02 प्रतिशत , सिंगापुर 0.61 प्रतिशत चढ़ गया था. वहीं हांगकांग का हैंगसेंग 0.28 प्रतिशत और शंघाई कम्पोजिट 0.52 प्रतिशत पर बंद हुआ. शुरुआती कारोबार में यूरोपीय बाजार ऊपर चल रहे थे.
Get Breaking news, live coverage, and Latest News from India and around the world on NDTV.com. Catch all the Live TV action on NDTV 24x7 and NDTV India. Like us on Facebook or follow us on Twitter and Instagram for latest news and live news updates.
hin_Deva hin_Deva hin_Deva hin_Deva hin_Deva hin_Deva eng_Latn